**RŪDIŠKIŲ GIMNAZIJOS GABIŲ IR DIDESNIŲ GEBĖJIMŲ MOKINIŲ UGDYMO TVARKOS APRAŠAS**

**I. BENDROSIOS NUOSTATOS**

1. Didesnių gebėjimų mokinių ugdymo tvarkos aprašo (toliau –aprašas) paskirtis – užtikrinti didesnių gebėjimų mokinių gabumų atskleidimą ir visavertį ugdymą: plėtoti gebėjimus ir polinkius, sudaryti socialines ir edukacines ugdymo(si) sąlygas.

2. Aprašas parengtas vadovaujantis Gabių vaikų ir jaunimo ugdymo strategija, patvirtinta Lietuvos Respublikos švietimo ir mokslo ministro 2005 m. gruodžio 29d. įsakymu ISAK-2667, Gabių vaikų ir jaunimo ugdymo programa, patvirtinta Lietuvos Respublikos švietimo ir mokslo ministro 2009 m. sausio 19 d. įsakymu Nr. ISAK- 105 ir ,,Gabių ir talentingų vaikų paieškos, atpažinimo sistemos sukūrimo ir mokyklų šiems vaikams prieinamumo didinimo 2014–2016 metų veiksmų planu”, patvirtintu Lietuvos Respublikos švietimo ir mokslo ministro 2014 m. sausio 27 d. įsakymu Nr.V-38 vartojamos sąvokos:

3. Apraše vartojamos sąvokos:

**Gabūs vaikai** – tai vaikai, galintys efektyviai įgyti žinių ir mokėjimų; juos pritaikyti naujoms problemoms spręsti; sparčiai mokytis iš patirties. Jų intelektinių gebėjimų lygis yra labai aukštas (individualiai testuojamųjų standartizuotais intelekto testais intelekto koeficientas yra du standartiniai nuokrypiai ar daugiau nei vidurkis). Turėdami šiuos intelektinius gebėjimus, gabūs vaikai lenkia arba pajėgūs pralenkti panašios patirties ir aplinkos bendraamžius savo vienos ar kelių mokslo sričių akademiniais pasiekimais. Šiems vaikams būdingas aukštas kūrybiškumo lygis;

**Talentingi vaikai** – tai vaikai, turintys ypatingų gebėjimų, kurie pasireiškia vienos ar kelių meno, mokslo ar sporto sričių pasiekimais.

4. Aprašas apibrėžia gabių ir talentingų vaikų sąvokos sampratą, bendruosius gabių vaikų požymius, gabių vaikų atpažinimo metodus ir metodines rekomendacijas.

5. Ugdydami gabius ir talentingus mokinius, šia tvarka turi vadovautis visi gimnazijos mokytojai, su jomis turi būti supažindinti gabūs ir talentingi mokiniai bei jų tėvai.

**II. TIKSLAS IR UŽDAVINIAI**

6. Gabių ir didesnių gebėjimų mokinių ugdymo tikslas – sukurti ir užtikrinti jiems gabumų atskleidimą ir visavertį ugdymą, plėtojantį gebėjimus ir polinkius, sudarant edukacines, psichologines, socialines sąlygas.

7. Tikslui pasiekti keliami uždaviniai:

7.1. suteikti mokytojams specialių profesinių kompetencijų darbui su gabiais mokiniais;

7.2. identifikuoti gabius mokinius;

7.3. pritaikyti ( pagal galimybes)ugdymo turinį, aplinką gabių vaikų poreikiams;

7.4. gerinti švietimo pagalbos gabiems ir talentingiems vaikams kokybę;

7.5. ugdyti, plėtoti gabių mokinių galias bei skatinti juos aktyviai dalyvauti miesto, šalies projektuose, olimpiadose;

7.6. skatinti mokinių tėvus aktyviai dalyvauti gimnazijos veikloje atpažįstant ir ugdant ypatingus mokinių gabumus;

7.7. taikyti gabių mokinių skatinimo priemones.

**III. MOKINIŲ GABUMŲ ATPAŽINIMO IR ĮVERTINIMO METODAI**

8. Gabūs vaikai atpažįstami ir įvertinami naudojant tokius metodus:

8.1. IQ nustatymas atliekant grupinius ir individualius intelekto testus;

8.2. naudojant dalykų standartizuotų testų ir/arba diagnostinių užduočių informaciją;

8.3. analizuojant mokinio veiklą, dalykų olimpiadų, konkursų, kitų tikslinės paskirties renginių rezultatus.

8.4. atliekant nuolatinįatpažinimą ugdymo proceso metu;

8.5. paties vaiko nuomonė;

8.6.bendraamžių nuomonė;

8.7. tėvų nuomonė;

8.8. atliekant mokinių, tėvų, mokytojų apklausas.

9. Menui gabių ir talentingų mokinių atpažinimą, jų meninių gebėjimų atskleidimą atlieka dalyko mokytojas ir neformaliojo švietimo meninio ugdymo programas vykdantys mokytojai pagal įvairias gabių mokinių paieškos sistemas ir meninio gebėjimo atskleidimo metodikas.

10. Kaip pagalbinė priemonė, atpažįstant gabius ir talentingus klasės mokiniusnaudojamas specialus klausimynas (pridedama).

11. Dalyko mokytojai, klasės auklėtojai, pagalbą teikiantys specialistai analizuoja mokinio veiklą, jos rezultatus, dalykopasiekimus ir įvertinę duomenis, rekomenduoja gabiems mokiniams įvairias, jo gebėjimusatitinkančias veiklas, siūlomas gimnazijos ir/ar neformalųjį ugdymą teikiančiose mokyklose,centruose, sekcijose; pvz., rinktis atitinkamo dalyko modulius, būrelius, sporto, muzikos mokyklas, skyrius ar pan.

12. Gimnazijos direktoriaus įsakymu skiriamas asmuo atsakingas už gabių mokinių ugdymą. Atsakingas asmuo organizuoja visą veiklą susijusią su gabių mokinių atpažinimu ir ugdymu. Gabių mokinių sąrašai pristatomi Mokytojų tarybos posėdžiuose.

**IV. GABIŲ MOKINIŲ POŽYMIAI**

13. Gebėjimai, kurie būdingi gabiems mokiniams:

13.1. bendrieji intelektiniai gebėjimai. Tokie mokinai dažniausiai pasižymi:

* sparčia pažintine raida;
* ankstyvais skaitymo įgūdžiais (sulaukus 4–5 m.);
* gera atmintimi, plačiomis bendrosiomis žiniomis;
* turtingu žodynu;
* plačiais interesais, domėjimusi mokslu, literatūra ar menu;
* smalsumu, imlumu naujai informacijai, šie vaikai greitai ir lengvai supranta ir įsimena informaciją,mokosi ir išmoksta lengvai ir greitai;
* greitai suvokia abstrakčias sąvokas, simbolius, idėjas;
* pasižymi pastabumu, greitai pastebi ir supranta ryšius;
* lengvai ir greitai sprendžia sudėtingas problemas;

13.2. specialieji akademiniai (mokomųjų dalykų) ar meno srities gebėjimai. Mokiniai, kurie pasižymi kurios nors akademinės ar meno srities gebėjimais:

* nuodugniai domisi tam tikro mokomojo dalyko ar meno sritimi;
* puikiai įsimena tos srities informaciją, greitai įgyja, tobulina ir plečia tos srities žinias;
* siekia pagalbos, kai nori praplėsti tos srities žinias;
* įgytas žinias pritaiko praktikoje;
* turi vidinę mokymosi motyvaciją, mėgsta ir renkasi pamokas, mokomuosius dalykus,
* susijusius su jų interesų sritimi;
* dažnai renkasi tos srities veiklą laisvalaikiu, studijuoja, praktikuojasi savo noru,niekieno neverčiami, stengiasi pagerinti turimus įgūdžius;

13.3. kūrybingumas. Pasižymintys kūrybingumu mokiniai:

* yra pastabūs;
* lengvai kuria ir pateikia naujas idėjas;
* mąsto lanksčiai;
* jų mintys ir sprendimai neįprasti, unikalūs, originalūs;
* naudojasi įvairiomis problemų sprendimo strategijomis;
* turi lakią vaizduotę, daug fantazuoja;
* jiems paprastai patinka naujos ir sudėtingos situacijos;
* toleruoja dviprasmybes, nežinojimą;
* yra intelektualiai žaismingi;
* yra emociškai jautrūs, intuityvūs, empatiški;

13.4.gebėjimas vadovauti. Požymiai, kuriais pasižymi turintys tokį gebėjimą vaikai:

* pasitikėjimas savimi tiek bendraujant su bendraamžiais, tiek su suaugusiais žmonėmis;
* šie mokiniai organizuoja, planuoja veiklą;
* greitai ir gerai orientuojasi situacijoje;
* gali koordinuoti grupės darbą;
* lengvai bendrauja, pasižymi gerais socialiniais įgūdžiais;
* yra atsakingi;
* aiškiai ir efektyviai duoda nurodymus kitiems;
* yra empatiški, paremiantys kitus;

13.5.psichomotoriniai gebėjimai. Požymiai, kuriais pasižymi turintys tokį gebėjimą mokiniai:

* išsiskiria energingumu, aktyvumu, judrumu;
* linkę ir mėgsta užsiimti fizine ir sportine veikla, treniruojasi savo noru, niekieno
* neverčiami;
* yra atletiški, gerai valdo kūną, pasižymi gera judesių koordinacija.

**V. GABIŲ MOKINIŲ UGDYMO ORGANIZAVIMAS**

14. Gabių ir talentingų vaikų ugdymui skiriamos papildomos valandos, esant finansinėms gimnazijos galimybėms, sudarant sąlygas įgyti tokių dalykinių ir asmenybės ugdymo žinių, gebėjimų, kurių jie neturi galimybės įgyti per pamokas.

15. Gimnazijos administracija, atsižvelgdama į ugdymo plano teikiamas galimybes, sudaro sąlygas gabiems mokiniams pagal gebėjimus ir polinkius rinktis dalykų modulius, konsultacijas, neformaliojo švietimo užsiėmimus.

16. Gabūs mokiniai ugdomi diferencijuojant, individualizuojant ir praturtinant ugdymo turinįpamokų metu.

17. Ugdymo individualizavimas ir diferencijavimas:

17.1. gabūs mokiniai mokosi įprastoje klasėje, bet mokytojas jiems duoda sunkesnių uždavinių ;

17.2. visiems teikia vienodas užduotis, bet kelia skirtingus reikalavimus;

17.3. klasėje sudaromos mobilios grupės (pagal gabumus, interesus, pasiekimus);

17.4. sudarant mobiliąsias grupes klasėje (pagal gabumus, interesus, pasiekimus), ar jungiant

paralelių ir/ar gretimų klasių mokinius.

17.5. skiriant mokiniu papildomas užduotis, siekiant praplėsti žinias ir įgūdžius;

17.6. diferencijuoti ir individualizuoti namų darbų užduotis ir atlikimo būdus;

17.7. vadovauti grupės darbui, mokytis padedant silpnesniems mokiniams;

17.8. dalį darbų atlikti savarankiškai mokantis namie ar skaitykloje.

17.9. teikiama galimybė įsisavinti kursą paties mokinio tempu;

17.10. teikiamos papildomos užduotys, siekiant praplėsti žinias ir įgūdžius.

18.Ugdymo turinio praturtinimas:

18.1. išplėsti, t.y. įtraukti naujas temas, kurių mokinio bendraklasiai nesimoko;

18.2. pagilinti, t.y. mokyti įprastinės dalyko mokymo programos temų, nagrinėjant išsamiau,

įtraukiant ir sudėtingesnius temos klausimus; pateikiant užduotis, kurių atlikimas reikalautų

sudėtingesnių mąstymo procesų ar sugebėjimų.

18.3. organizuoti įvairius renginius: mokomųjų dalykų savaites, olimpiadas, konkursus, festivalius, varžybas, konferencijas ir tikslinės paskirties projektus;

18.4. suteikti galimybę pasirinkti skirtingoms mokslo sritims gabių vaikų ugdymą įvairiose neformaliojo švietimo mokyklose;

18.5. organizuoti ekskursijas į įvairias mokslo įstaigas, universitetus, mokslinio tyrimo institutus, bibliotekas, muziejus, edukacines išvykas po Lietuvą bei Europos šalis;

18.6. sudaryti sąlygas aukštus pasiekimus (ar jų potencialą) ir motyvaciją turintiems vaikams gauti dalykinių ir asmenybės ugdymo žinių, įgyti tokių gebėjimų, kurių jie neturi galimybės įgyti per pamokas, pavyzdžiui, dalyvauti Všį ,,Nacionalinė moksleivių akademija‘‘ veikloje.

19. Ugdant gabius vaikus siūlomi tokie jų mokymo pasirinkimai:

19.1. jei gabus vaikas jau atliko duotą klasei užduotį, leisti jam užsiimti kita įdomia

kognityvine veikla – paskaityti knygą, žaisti intelektinius žaidimus ar tiesiog suteikti vaikui daugiau

laisvalaikio;

19.2. skirti mokiniams jų gebėjimus atitinkančias užduotis ir namuose, taip patsavarankiškas užduotis, projektus, skirti kitas papildomas veiklas ir užduotis, skatinančias kryptingąjų gebėjimų ugdymą.

20. Dalykų mokytojai gali organizuoja trumpalaikes/ilgalaikes konsultacijas, nedidinant bendro

pamokų skaičiaus mokiniui/klasei.

21. Planuodama metinę veiklą, kiekviena Metodinė grupė numato olimpiadas, konkursus,

varžybas, konferencijas ar kitus renginius, kurių metu galėtų būti ugdomi gabių vaikų gebėjimai.

22. Mokiniams jų pasiekimus įrodančius darbus, veiklos įsivertinimus rekomenduojama kaupti

mokinio darbų ir pasiekimų aplankale.

23. Būtinas jau atpažintų gabių ir talentingų vaikų ugdymo tęstinumas (jungiant formalųjį ir neformalųjį švietimą).

24. Mokytojas privalo siekti, kad ugdymo turinys būtų lankstus ir integruotas; jo pagrindas–

mokinio poreikiai ir interesai; mokinys yra aktyvus mokymo proceso dalyvis, vyrauja pasitikėjimo,

pritarimo ir pagarbos atmosfera.

**VI.METODINĖS REKOMENDACIJOS DIRBANTIEMS SU GABIAIS MOKINIAIS**

25. Sėkmingam gabių mokinių ugdymui įgyvendinti reikia:

25.1. specialiųjų ugdymo specialistų ir mokytojų kompetencijų, reikalingų akademinei sričiai gabių ir talentingų mokinių ugdymo kokybei užtikrinti;

25.2. psichologo žinių, įgūdžių, gebėjimų atpažinti ir konsultuoti gabius mokinius.

26. Reikalavimai mokytojams dirbantiems su gabiais mokinias, tai pedagoginis –psichologinis ir dalykinis pasirengimas:

* pedagoginiam – psichologiniam pasirengimui – žinoti gabių vaikų ypatumus, savybes, išmanyti, kaip tokie mokiniai atpažįstami ir būti jautriems galimam gabumui;
* dalykinis pasirengimas- mokėjimas keisti ugdymo turinį, parinkti reikiamą medžiagą ir ją pateikti, naudodamas tinkamus mokymo metodus, tikslingai naudoti laiką (savo ir gabaus mokinio), individualizuoti ugdymo programas pagal specialius mokinio poreikius ir pagal jas dirbti taip, kad ir ugdymo turinys, ir ugdymo metodai atitiktų specialiuosius (itin) gabių vaikų ugdymo(si) poreikius.

27. Gabių mokinių ugdymui mokytojas parenka metodus, kurie turėtų pasižymėti tokiomis

savybėmis:

* 1. jie turi teikti pagalbą mokiniui, siekiančiam žinių;
	2. jie turi atitikti mokinio intelektinį ir socialinį išsivystymą, mokymo proceso situacijas,aukštus kognityvinius mokinio gebėjimus;
	3. jie turi skatinti pažintinių mokinio gebėjimų nuolatinį vystymąsi ir plėtrą;

27.4. skatina mokinio savarankišką mokymąsi;

27.5. formuluodamas iššūkius keliančius tikslus, skatina pasiekimus;

27.6. diferencijuoja mokymąsi, parenka skirtingo sudėtingumo lygmens užduotis;

27.7. sukuria mokymosi aplinką, kurios centre – mokinys, turintis laisvę pasirinkti mokymo(si) turinį, procesą, rezultatą bei keisti mokymosi aplinką;

27.8. skatina mokymąsi bendradarbiaujant mokiniui ir mokytojui, skatina mokytojo ir mokinio tarpusavio paramą;

27.9.įkvepia ir motyvuoja mokinius;

27.10. stengiasi sumažinti mokinių – perfekcionistų baimę dėl pasiekimų;

27.11. padeda įveikti neorganizuotumo, socialinio pobūdžio problemas;

27.12. tikslingai taiko inovatyvius metodus (diskusijos, žaidimai, mokymasis bendradarbiaujant, problemų sprendimo paieškos (individualios arba grupėse), individualūs arba grupiniai projektai, patirtinis mokymasis, kūrybinės užduotys ir t.t. );

28. Mokytojams, dirbantiems su gabiais mokiniais, rekomenduojama:

28.1. nustatyti mokinio mokymosi stilių ir atsižvelgti į jį dirbant su gabiu ir talentingu vaiku;

28.2. remtis įvairiomis mokymosi priemonėmis ir aplinkomis (skaitmeninės mokymo priemonės, virtualios mokymosi aplinkos, gamtos mokslų laboratorijos, muziejai, bibliotekos, kultūros įstaigos ir kt.);

28.3. skatinti mokinius dalyvauti olimpiadose, konkursuose, festivaliuose, varžybose, parodose, pleneruose, tikslinės paskirties projektuose ir kituose renginiuose;

28.4. skleisti mokiniams informaciją apie galimybę tobulėti dalyvaujant Nacionalinės mokinių akademijos veikloje (plačiau: <www.nmakademija.lt>);

28.5. siekti aukšto mokinių pasiekimų lygio ne tik teikiant žinias, bet ir ugdant bendruosius gebėjimus, kompetencijas bei pasirengimą mokytis visą gyvenimą;

28.6. ugdymui naudoti neformaliojo ugdymo teikiamas galimybes;

28.7. susipažinti ir naudotis gabių vaikų ugdymui skirta metodine medžiaga, pateikta Gabių vaikų ugdymo modelio portale, adresu: <http://www.gvu.lt>;

28.8. inicijuoti ir rašyti projektus, skirtus gabių vaikų ir jaunimo ugdymui;

28.9. įvairiomis formomis (seminarai, kursai, konferencijos, savišvieta, dalinimasis gerąja patirtimi) tobulinti darbo su gabiais vaikais ugdymo kompetenciją.

**VII. GABIŲ VAIKŲ SKATINIMAS, PRIPAŽINIMAS**

29. Gabūs vaikai skatinami dalyvauti gimnazijos, rajono ir respublikiniuose konkursuose,

varžybose, konferencijose ar kituose renginiuose, kurių metu galėtų būti ugdomi gabių vaikų

gebėjimai.

30. Už aukštus pasiekimus moksluose, konkursuose, varžybose ar kituose renginiuose

skatinami gimnazijos direktoriaus padėkomis ar kitomis numatytomis priemonėmis.

31. Gabūs (gerai ir labai gerai besimokantys mokiniai) pagal galimybę skatinami nemokamomis

ekskursijomis (išvykomis).

32. Gabių (gerai ir labai gerai besimokančiųjų) mokinių nuotraukos talpinamos gimnazijos

garbės lentoje „Mūsų geriausieji“.

33. Gegužės mėnesį gabūs ir talentingi mokiniai bei jų tėvai pagerbiami gimnazijos šventėje. Gabių mokinių tėvams už jų vaikų pasiekimus pareiškiama direktoriaus padėka.

**BAIGIAMOSIOS NUOSTATOS**

34. Ugdydama gabius ir talentingus mokinius, gimnazija bendradarbiauja su institucijomis:

34.1. Trakų pedagogine psichologine tarnyba, organizuojant gabių mokinių atpažinimą, mokytojų, pagalbos mokiniui specialistų kvalifikacijos tobulinimą;

34.2. su kitomis švietimo, kultūros institucijomis, organizuojant mokinių ugdymą kitose edukacinėse aplinkose;

35. Gerinama gimnazijos mokymosi aplinka (kabineto įranga, mokymo ir techninės priemonės, mokytojo kuriama aplinka ir kt.), pagal galimybes, kasmet tikslingai skiriant lėšas metodinės medžiagos, mokymo priemonių, skirtų gabių mokinių ugdymui, įsigijimui.

36. Vykdoma gabių ir talentingų mokinių stebėsena, mokinių poreikių nustatymo ir tenkinimo tyrimai, analizuojami mokinių pasiekimai.

37. Už gabių ir talentingų mokinių atpažinimą ir ugdymą atsakingi mokytojai, klasių auklėtojai, pagalbos mokiniu specialistai (pagal atliekamas funkcijas).

38. Už gabių ir talentingų mokinių ugdymo organizavimą, stebėseną atsakingas direktoriaus pavaduotojas ugdymui (pagal kuruojamą sritį).

39. Tvarkos aprašas gali būti koreguojamas, atsižvelgiant į mokinių ir jų tėvų poreikius, mokytojų pastebėjimus, turimas lėšas.

Priedas

**Gabių ir talentingų vaikų atrankos klausimynas mokytojui**

Mokytojas ........................................................................ Klasė ............. Data ............

Palyginkite klasės/grupės mokinius. Užrašykite 3 mokinius, kurie, Jūsų nuomone, išsiskiria savo gebėjimais ir talentu šiose srityse:

Intelektinių gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Kūrybingumo 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Teigiamo savęs vertinimo 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Psichomotorinių gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Aktorinių gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Kalbinių gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Problemų sprendimo gebėjimų 1. \_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Gebėjimo vadovauti 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Skaitymo gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Rašymo gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Matematikos gebėjimų 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Bendrųjų žinių 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Mokymosi motyvacijos 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Populiarumo 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Iniciatyvumo 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Kitų supratimo 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

Domėjimosi mokslu 1. \_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_